Virallinen lehti nro C 341 , 29/11/1999 s. 0075



KIRJALLINEN KYSYMYS P-0261/99 esittäjä(t): Luciano Vecchi (PSE) komissiolle (5. helmikuuta 1999) Aihe: Lomén sopimuksen piiriin kuuluvien kansallisten kehitysohjelmien ja tarjouskilpailujen julkisuus Euroopan kehitysrahaston joidenkin asioiden hoidossa ei ole tähän asti toimittu riittävän avoimesti, ja mahdollisilla neuvottelukumppaneilla on ollut vaikeuksia saada tarpeellisia tietoja ajoissa, jotta ne voisivat osallistua tasavertaisesti tarjouskilpailuihin, jotka koskevat kansallisiin kehitysohjelmiin kuuluvien hankkeiden toteuttamista. Modernin informaatioteknologian avulla tällainen ongelma voitaisiin ratkaista helposti esimerkiksi julkaisemalla komission Internet-verkossa kansallisia kehitysohjelmia koskevat tekstit, tarjouskilpailuilmoitukset, luettelo tarjouskilpailuihin osallistuvista yrityksistä (tai muista yksiköistä) ja tarjouskilpailujen lopulliset tulokset. 1. Aikooko komissio julkaista ja milloin se aikoo julkaista asianmukaisesti kaikki kansallisiin kehityshankkeisiin ja Euroopan kehitysrahaston rahoittamiin tarjouskilpailuihin liittyvät tiedot? 2. Mitkä tekijät ovat tähän saakka estäneet (komissiossa ja/tai neuvostossa) ryhtymästä tällaisiin perustavaa laatua oleviin toimiin? 3. Mitkä mahdolliset oikeudelliset esteet saattaisivat edellyttää AKT-maiden nimenomaisen luvan saamista, jotta Euroopan kehitysrahastoa koskevat tiedot voitaisiin julkaista? Komission jäsenen João de Deus Pinheironkomission puolesta antama vastaus (10. maaliskuuta 1999) 1. Komissio julkaisee Euroopan kehitysrahaston (EKR) puitteissa rahoitettavien hankkeiden tarjouskilpailuilmoitukset Virallisessa lehdessä ja julkisille hankinnoille omistetuilla Internet-sivuilla. Tämän mukaisesti kaikki tarjouskilpailut, jotka koskevat yli 5 miljoonan euron arvoisten palvelujen ja yli 100 000 euron arvoisten tuotteiden hankintoja sekä ilmoitus esivalinnoista, jotka koskevat yli 2 miljoonan euron arvoisten palvelujen hankintoja julkaistaan Virallisen lehden S sarjassa. Lisäksi ilmoitukset ovat nähtävillä elektronisessa muodossa sekä TED-tietokannassa (Tenders Electronic Daily) että kehitysyhteistyöstä vastaavan pääosaston kotisivulla. Kynnysarvot alittavia tuotteita ja palveluja koskevat tarjouskilpailuilmoitukset julkaistaan Virallisessa lehdessä tai vastaanottajamaan jäsenvaltion lehdissä. Tällä hetkellä on valmisteilla lähiaikoina Relex-palvelun Internet-sivuilla avattava verkkosivu, jolle kootaan kaikki kolmansien maiden tuki- ja kehitysohjelmia koskevat tarjouskilpailuilmoitukset. Sama palvelu on myös aloittanut valmistelut, joiden tavoitteena on yhdenmukaistaa yhteisön kansallisiin kehitysohjelmiin kuuluvien palvelujen ja tuotteiden julkisia hankintoja koskevia menettelytapoja. Luettelo tarjouskilpailuun osallistuvista yrityksistä tai yksiköistä ei kuuluu ilmoitettaviin tietoihin. Komissio julkaisee vuosittaisen selonteon jokaisen tarjouskilpailun lopullisista tuloksista, joista käy ilmi osallistuneiden yritysten määrä ja kansallisuus sekä tarjouskilpailun voittaneen yrityksen nimi. 2. Komission tai neuvoston sisällä ei ole estettä tarjouskilpailuihin liittyvien tietojen julkaisemiselle. Lisäksi komissio painottaa, että tarjouskilpailujen avaaminen kansainväliselle kilpailulle on käytäntö, jota yhteisössä on sovellettu EKR:n perustamisesta lähtien. 3. Kansallisten kehitysohjelmien osalta komissio on avoimuuden takaamiseksi päättänyt julkaista Internetissä kaikki Euroopan kehitysrahastoa koskevat oleelliset tiedot edellyttäen, että Afrikan, Karibian ja Tyynenmeren valtioiden (AKT) viranomaiset antavat tähän suostumuksensa.